|  |  |  |  |
| --- | --- | --- | --- |
|  | |  |  |
| REPUBLIKA HRVATSKA  KARLOVAČKA ŽUPANIJA | |  |
|  | GRAD KARLOVAC |  |

prijedlog

GRADSKO VIJEĆE

KLASA: ……

URBROJ: ……

Karlovac, …….

Na temelju članka 6. Zakona o društveno poticanoj stanogradnji (NN br. 109/01, 82/04, 76/07, 38/09, 86/02, 7/13, 26/15, 57/18, 66/19 i 58/2021 u daljnjem tekstu: Zakon), članka 34. i 97. Statuta Grada Karlovca (Glasnik Grada Karlovca broj: 9/2021. – potpuni tekst) Gradsko vijeće Grada Karlovca na sjednici održanoj dana\_\_\_\_\_\_ 2022. godine, donijelo je

**O D L U K U**

**o uključenju Grada Karlovca u Program društveno poticajne stanogradnje**

Članak 1.

Grad Karlovac ima namjeru uključiti se u provedbeni program izgradnje stanova po Programu društveno poticane stanogradnje (u daljnjem tekstu: POS), a s ciljem da se građanima omogući zadovoljavanje stambenih potreba i poboljšanje kvalitete stanovanja izgradnjom stambenih jedinica uz poticaj javnih sredstava, uz mogućnost kupnje po pristupačnijim uvjetima od tržišnih u pogledu kamata i rokova otplate.

Članak 2.

Grad Karlovac osigurat će građevinsko zemljište na području Grada Karlovca, uređenje komunalne infrastrukture i priključenje na komunalnu infrastrukturu sukladno Zakonu o društveno poticanoj stanogradnji (NN br. 109/01, 82/04, 76/07, 38/09, 86/02, 7/13, 26/15, 57/18, 66/19 i 58/2021 .

Nekretnina na kojoj se namjerava izgraditi stanove po Programu POS-a je u Karlovcu, na lokaciji GČ Dubovac, u Ulici Herte Turze.

Sukladno Zakonu, prava i obveze u pogledu osiguranja građevinskog zemljišta, uređenja komunalne infrastrukture i priključaka na infrastrukturu, vezano uz izgradnju i prodaju stanova, uredit će se pisanim ugovorom sklopljenim između Grada Karlovca i Agencije za pravni promet i posredovanje nekretninama (u daljnjem tekstu: APN).

Grad Karlovac neposredno će surađivat na izgradnji stanova POS-a s APN-om.

Članak 3.

Struktura stanova bit će planirana sukladno potrebama i formiranoj Listi prvenstva nakon provedenog Javnog poziva. Lista reda prvenstva za kupnju stanova formirat će se temeljem odluke kojom će se propisati uvjeti, mjerila i postupak za utvrđivanje reda prvenstva za kupnju stanova POS-a na području Grada Karlovca.

Za formiranje liste reda prvenstva gradonačelnik Grada će imenovati povjerenstvo za provođenje postupka za odobravanje zahtjeva za kupnju stanova iz Programa POS-a.

Članak 4.

Ova Odluka stupa na snagu osmog dana od dana objave u Glasniku Grada Karlovca.

  PREDSJEDNIK

GRADSKOG VIJEĆA GRADA KARLOVCA

Marin Svetić, dipl.ing. šumarstva

**O b r a z l o ž e n j e**

Prijedloga Odluke o uključivanju Grada Karlovca u Program društveno poticane stanogradnje

**Pravna osnova**

Pravni temelj za donošenje ovog akta sadržan je u odredbi članka 35., st. 1., t. 2. Zakona o lokalnoj i područnoj (regionalnoj) samoupravi (NN br. 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15 i 123/17), članku 6. Zakona o društveno poticanoj stanogradnji (NN br. 109/01, 82/04, 76/07, 38/09, 86/12, 7/13, 26/15, 57/18, 66/19 i 58/2021) i člancima 34 i 97. Statuta Grada Karlovca – potpuni tekst (Glasnik Grada Karlovca br. 9/21), kojima je propisana nadležnost Gradskog vijeća Grada Karlovca za donošenje ove Odluke o uključivanju u Program izgradnje stanova po Programu društveno poticane stanogradnje.

**Ocjena stanja**

Grad Karlovac je u suradnji sa Savjetom mladih proveo anketu vezano za stambeno zbrinjavanje koja je pokazala da postoji interes, osobito mladih, za rješavanje stambenog statusa najmom ili kupnjom stanova po Programu društveno poticane stanogradnje.

Mogućnost kupnje stana u slobodnoj prodaji pokazuje stalni rast cijena i vrlo nepovoljne uvjete za kupce. Istovremeno sve je veći broj obitelji koji ne mogu zadovoljiti svoje stambene potrebe, a Program društveno poticane stanogradnje omogućuje kupnju ili najam stana po povoljnijim uvjetima od tržišnih.

Grad Karlovac je odlučio donijeti ovu Odluku kako bi se utvrdio neupitan interes Grada za suradnjom s Agencijom za pravni promet i posredovanje nekretninama s ciljem realizacije mogućnosti izgradnje stanova po Programu društveno poticane stanogradnje. Na ovaj način Grad Karlovac omogućuje pokretanje postupka stanogradnje po Programu POS-a na području Grada Karlovca. Smatramo da je ovo jedna od demografskih mjera s ciljem omogućavanja poboljšanja kvalitete života i rješavanja stambenih potreba naših građana. Cilj nam je omogućiti povoljnije stanovanje uz mogućnost kupnje stanova po pristupačnijim uvjetima u pogledu kamata i rokova otplate koje su cjenovno povoljnije od tržišnih uvjeta.

**Procjena sredstava potrebnih za provođenje Odluke**

Za provođenje ove Odluke nije potrebno osigurati sredstva u Proračunu Grada. Za realizaciju kasnijih Odluka u provedbi POS-a , Grad Karlovac će osigurati novčana sredstva iz Proračuna Grada.

PRIPREMIO

Upravni odjel za imovinsko pravne

poslove i upravljanje imovinom

PROČELNICA:

Tatjana Gojak, dipl. iur